Swaartekrag te sterk vir Hillies | Netwerk24
Swaartekrag te sterk vir Hillies
Perciville Koopman (geel) van Hillcrest United word in sy spore gestuit deur twee spelers van Newton. Foto: Roswall de Vries
Newton (Bombelas) het behoorlik oor Hillcrest United (Hillies) geloop in die plaaslike derby waar baie toeskouers die skouspel kom aanskou het.
Newton se finesse en flair was hopeloos te veel vir die Hillcrest-aanslag. Newton het eerste bloed geruik toe die drieë-vraat, Keaton Booysen, soos ’n springhaas sy teenstanders laat stilstaan het. Hillies het geantwoord met ’n strafskop en kort hierna het die speler van die dag, Renaldo Pietersen, met brute krag sy teenstanders voor hom platgevee en met drie verdedigers op sy rug die doellyn oorgesteek. Hillies het teruggeslaan met ’n drie deur Emilio Coetzee en die manne kon gaan water drink met Newton 12-11 voor.
Net ná rustyd het Hillies onmiddellik voorgeloop met ’n strafskop deur Frank Abrahams en Newton het na ’n hoër rat oorgeskakel.
Eers het Devrudin Abrahams netjies afgerond nadat Keanon Booysen die verdediging gefnuik het.
Hierna het Ricky Jordaan waarskynlik die drie van die dag gedruk nadat hy steelkant gebreek het en byna 40 m moes nael en vier verdedigers moes klop.
Die Newton-skare het gekraai van lekkerte en spontaan begin sing. Voorlangs het kaptein Denzil van Wyk saam met Reeva Ruthford die harde werk gedoen en Hillies behoorlik gelooi met sy stormramlopies.
Na-ym Jansen en Enrico Claasen het die veld vol gespeel en omgekeerde besit verseker wat die gevaarlike agterspelers in besit gestel het. Geoffrey Allies (Hillies) het moedig probeer, maar die oormag was te groot. Agterlangs het Erwin Williams met slim kantlynskoppe die swaar pak voorspelers van Hillcrest aanmekaar laat omdraai.
Die tweeling, Keaton en Keanon Booysen, het telkemale die skare op hul voete gehad met hul intelligente hardlooplyne en vlymskerp breekslae. Eindtelling 29-14. Newton-puntemakers: drieë: Devrudin Abrahams (2), Ricky Jordaan (1), Keaton Booysen (1) en Theo Marinus (3) doelskoppe en een strafskop.
. Die Boland-keurders kan gerus hul oë op hierdie spelers hou, want hulle is beslis bestem om vir hoër spanne te speel. Newtons speel die naweek weg teen Evergreens (Paarl) en die vonke gaan behoorlik spat.
Sanef kap terug ná Zondo media aanvat